**ДОКЛАД**

**ЗА КАЧЕСТВОТО НА ВОДАТА, ПРЕДНАЗНАЧЕНА**

**ЗА ПИТЕЙНО-БИТОВИ ЦЕЛИ НА ТЕРИТОРИЯТА**

**НА ОБЛАСТ ПЛЕВЕН ЗА 2023г.**

Водоснабдяването на населението на област Плевен с вода за питейно – битови цели се осъществява от 433 централни водоизточника, а броят на водоснабдителните обекти и съоръжения е 327, като на територията, контролирана от инспекцията няма повърхностни водоизточници. Всички са регистрирани по реда на Наредба №9/2005 година на МЗ. На територията, контролирана от инспекцията няма изградени и функциониращи пречиствателни съоръжения за питейни води.

РЗИ – Плевен извършва непрекъснато наблюдение и контролен мониторинг на качеството на питейната вода, подавана за нуждите на населението в областта. Броят на пунктовете, честотата и вида на мониторинга са съобразени с изискванията на Наредба №9/2001 година на МЗ за качеството на водата, предназначена за питейно – битови цели. От 01.01.2019 година на територията на областта има само един оператор на ВиК системи – „ВиК Плевен“ ЕООД, гр. Плевен. Водоснабдителното дружество разработи програма за мониторинг на питейната вода в Плевенска област за 2023 година и същата беше съгласувана с инспекцията в изпълнение изискванията на чл. 9, ал. 1 на Наредба № 9/2001 година на МЗ. В представената мониторингова програма са определени общо 105 зони на водоснабдяване. От тях 6 зони са с обем на разпределена вода над 1000 куб.м. в денонощие (брой население в зоната на водоснабдяване на базата на консумация 200 l/жител дневно) и 99 зони са с обем на разпределена вода под 1000 куб.м. Съгласно изискванията на МЗ малките зони са категоризирани, като в категория 1 попадат 39 зони, в категория 2 – 40 зони, в категория 3 – 17 зони и в категория 4 – 3 зони.

 През 2023 година пробонабирането от водопроводната мрежа на област Плевен се извърши от 274 пункта съгласно предварително изготвен график, като част от тях по предложение на „ВиК Плевен“ ЕООД бяха променени и актуализирани.

 През отчетния период от страна на „ВиК Плевен“ ЕООД поради засушаване, намаляване на постъпващите водни количества от някои водоизточници, завишена консумация на вода през летните месеци и нейната употреба не по предназначение, беше въведено режимно водоснабдяване в редица общини и населени места: Община Плевен – гр. Плевен, гр. Славяново, с. Бохот, с. Брестовец, с. Буковлък, с. Къшин, с. Опанец, с. Тодорово, с. Мечка, с. Ясен, с. Пелишат; Долна Митрополия – гр. Долна Митрополия, гр. Тръстеник, с. Горна Митрополия, с. Ставерци, Биволаре, с. Победа; Община Никопол – с. Муселиево; Община Червен бряг – гр. Червен бряг, с. Радомирци, с. Рупци, с. Лепица, с. Сухаче, с. Бресте; Община Левски - с. Изгрев и с. Стежерово.

 През отчетната година е изпълнен мониторингът на питейната вода в областта, съгласно представената мониторингова програма на водоснабдителното дружество и осъществения от страна на инспекцията контролен мониторинг, с изключение мониторинга по радиологични показатели, тъй като анализите се извършват в РЗИ – Враца по предварително изготвен график и в определен обем. От 2021 г. РЗИ – Плевен не извършва контролен мониторинг по показател „бромати“ в Столична РЗИ, тъй като от месец юли 2021г. Дирекция „ЛИ“ разполага с нов апарат – йон хроматографска система CIC-D300, в изпълнение на проект BG16M1OP002-1.011-0001 „Подобряване мониторинга на качеството на питейните води“. Проектът е съфинансиран от Европейския фонд за регионално развитие и Кохезионния фонд на Европейския съюз чрез Оперативна програма „Околна среда“ 2014-2020г. Проведено е обучение на главните експерти за работа с апарата и са въведени нови методи за изпитване. Методите са верифицирани и са включени в обхвата на акредитираните лабораторни дейности на ЛИК.

 През отчетния период ВиК ЕООД Плевен е изпълнило в пълен обем мониторинга, заложен в утвърдената мониторингова програма за 2023 година във всички зони и по всички показатели, регламентирани в нормативното законодателство. Проведени са изследвания на 528 проби питейни води, като по показателите на група А са направени изпитвания на 414 проби, от които 336 отговарят на нормативните изисквания. По показателите на група Б са изследвани 114 проби, от които 76 съответстват на нормативните изисквания. По показателите, мониторирани в питейните води от страна на водоснабдителното дружество са извършени общо 8973 изследвания, от които 8845 отговарят на изискванията на Наредба №9/2001 год. Съответствието е 98,57%. Броят на изследванията по микробиологични показатели през годината е 1042. От тях 1042 отговарят на нормативните изисквания като съответствието е 100%. По органолептични и химични показатели са извършени 1371 изследвания. От тях 1262 изследвания отговарят на изискванията, а съответствието е 92,05%.

 През отчетния период от страна на РЗИ – Плевен при извършения контролен мониторинг на качествата на питейната вода се установи, че при план за изследване на 403 проби питейни води, изпълнението е 407 проби. По показателите на група А са проведени изпитвания на 298 проби, от които 235 отговарят на нормативните изисквания. Обхванати са с минимума показатели по Таблица А към Приложение №2, като за някои зони са включени и показатели, актуални за конкретния регион на областта – нитрати, хром, манган, флуориди. По показателите на група Б са изследвани 109 проби, от които 74 съответстват на нормативните изисквания. Тук са обхванати с всички показатели по Приложение №1 на Наредба №9/2001 година за качеството на водата, предназначена за питейно – битови цели.

 По показателите, мониторирани в питейните води от страна на инспекцията са извършени общо 13391 изследвания, от които 13269 отговарят на изискванията на Наредба №9/2001 година на МЗ. Съответствието е 99,09% при 99,03% за 2022 и 98,64% за 2021 година. Броят на изследванията по микробиологични показатели през годината е 1650. От тях 1619 отговарят на Наредба №9/2001 година на МЗ. Съответствието е 98,12%, при 98,72% за 2022 година и 99,01% за 2021 година. От анализите, несъответстващи на изискванията 18 са по показател колиформи, 6 – по Е.коли, 7 – по Ентерококи и 0 – по МЧ. Несъответствието на питейната вода, определено само по здравнозначими микробиологични показатели е 0,8% (съответствие 99,20%), при 1,46% (съответствие 98,54%) за 2022 година и 0,3% (съответствие 99,70%) за 2021 година. Във всички случаи, в които е установено отклонение по микробиологични показатели, са взети съответните мерки от страна на служителите на отдела. Запазва се тенденцията за задържане на високия процент (95% по СЗО) на съответствие на питейната вода по микробиологични показатели. Това се дължи на подобряване методите на обеззаразяване с въвеждане на автоматично дозиране на дезинфектант в почти всички водоснабдителни системи, нови дезинфектанти с удължено освобождаване на хлор и засиления вътрешно – ведомствен контрол от страна на ръководството на водоснабдителното дружество. За по-добри резултати е необходимо повишаване на отговорността и квалификацията на персонала, пряко ангажиран с тази дейност.

По органолептични и химични показатели са извършени 11741 изследвания. От тях 11650 изследвания отговарят на изискванията на Наредба 9/2001 година на МЗ. Съответствието е 99,22% при 99,08% за 2022 година и 98,58% за 2021 година.

 От проведените анализи през отчетния период се установиха следните отклонения по конкретни показатели в качеството на питейните води на територията на областта:

1. Несъответствия по **микробиологични показатели** са установени в 13 зони на водоснабдяване, включващи селата: с. Телиш, с. Одърне, с. Лепица, с. Жернов, с. Горник, с. Реселец, с. Бресте, с. Крушовица, с. Асеново, с. Пелишат, с. Николаево, с. Кулина вода и с. Въбел. Броят на зоните, в които са установени отклоненията по микробилогични показатели са с три по-малко от установените през 2022 година – 16 зони и с шест повече от 2021 година – 7 зони. Отклоненията се установяват предимно в малки населени места с водоснабдителни системи без пречиствателни съоръжения, остарели и амортизирани водопроводни мрежи. Друга причина за несъответствията са констатираните от страна на инспекцията пропуски от субективен характер в обеззаразяването на водата преди подаването и на консуматорите.
2. Несъответствия по показатели **„мътност” и/или „цвят”** са установени в 4 зони на водоснабдяване, обхващащи населените места: гр. Червен бряг, с. Бяла вода и Буковлък. Констатираните отклонения по горецитираните показатели са с 4 зони по-малко за 2022 година – 8 зони и с 10 зони по-малко от несъответстващите за 2021 година - 14 зони. Несъответствията са с непостоянен характер и се отнасят за водоснабдителни системи, подаващи вода от повърхностно разположени водоизточници, за които няма изградени пречиствателни съоръжения, за населени места със стара и амортизирана водопроводна мрежа, както и след извършване на ремонтни дейности.
3. Несъответствия по показател **„магнезий”**. В 14 зони на водоснабдяване са констатираните отклонения: с. Мечка, с. Сомовит, с. Борислав, с. Каменец, гр. Левски, с. Асеновци, с. Одърне, гр. Пордим, с. Драгаш войвода, с. Телиш, гр. Койнаре, с. Изгрев и с. Коиловци. Броят на зоните, в които са установени отклоненията са с девет повече за 2022 година – 5 зони и с 5 повече от установените през 2021 година – 9 зони. Тези показатели участват в определянето на твърдостта на водата, като в част от населените места отклоненията по показателя са с персистиращ характер.
4. Несъответствие по показател **„флуориди”** е констатирано в една зона /с. Лазарово/, което е с постоянен характер за населеното място, като през 2021 година е със стойности от 1,98 мг/л до 2,39 мг/л, през отчетния период са установени стойности от 2,50 мг/л, а през отчетния период варира от 1,65 мг/л до 2,70 мг/л.
5. Несъответствие по показател **„манган”** е установено в три от населените места от групова зона на водоснабдяване Зона №6 – гр. Гулянци, с. Шияково и с. Милковица. При направените проучвания от страна на водоснабдителното дружество по разпореждане на инспекцията през 2017 година се установи, че отклонението има сезонен характер. Поради намаленото водно количество през летния сезон и повишеното потребление на вода от населението, с цел избягване режимно водоподаване, „ВиК Плевен” ЕООД използва пълния капацитет на всички водовземни съоръжения от ВГ Крета /3 броя ШК/. Поради непостоянните показатели на съдържанието на манган във водата на някои от водоизточниците, от страна на дружеството в мониторинговата програма за 2023 година и в разработения контролен план на инспекцията отново е предвиден учестен мониторинг на показателя.
6. Отклонения по показател **„нитрати”** е установено в следните населени места: гр. Койнаре, с. Петърница, с. Изгрев, с. Мечка, с. Згалево, с. Борислав, с. Драгаш войвода, с. Победа, с. Божурица, с. Гиген, с. Радишево, с. Тученица, с. Обнова, с. Искър, с. Гиген, с. Градина, с. Търнене, гр. Долна Митрополия, гр. Тръстеник, с. Одърне, с. Пелишат, с. Дисевица, с. Черквица, с. Сухаче, с. Каменец, гр. Пордим, с. Горник, с. Козар Белене, гр. Славяново, с. Гривица. По отношение отклоненията по този показател тенденцията е сравнително постоянна и варира през годините – 24 зони за отчетния период, при 20 зони на водоснабдяване за 2022 и 2021 година, 27 зони на водоснабдяване за 2020 година, 20 зони за 2019 година и 24 зони с отклонения през 2018 година.

 През отчетния период с писмо на МЗ изх. №26-00-1540/04.08.2023г., е разпоредено извършването от страна на ВиК Плевен ЕООД на учестен мониторинг на крана на потребителя по показател „нитрати“ във Водоснабдителна зона №8 Кнежа, по повод искане от тяхна страна на разрешение за ползване на подземни води от Шахтов кладенец „ШК Пеев кладенец - Аспарухов вал - Кнежа“ за питейно-битово водоснабдяване с наднормено съдържание на нитрати. В писмото е поставено условието обемът и вида на мониторинга и пунктовете да се съгласуват с РЗИ – Плевен. След запознаване с представената от водоснабдителното дружество информация, с писмо изх. № 25-242-1/11.08.2023г. инспекцията съгласува учестения мониторинг по показател „нитрати“ в зоната, като също постави условие изследванията да продължат до идентифициране и отстраняване на причината, довела до несъответствието, както и за получените резултати от анализите РЗИ – Плевен да бъде уведомявана своевременно.

Замърсяването с нитрати се среща във водите на плитки подземни водоизточници (извори, кладенци, сондажи), разположени в местности с обработваеми земеделски земи или черпещи вода от незащитени водоносни хоризонти. Тъй като област Плевен е район с развита селскостопанска дейност и интензивно земеделие, основната причина за повишаване на този показател е свързана с неправилното използване на азотни минерални торове и неправилна земеделска и животновъдна практика. За първи път отклонения в качеството на питейните води на територията на област Плевен по показател „нитрати“ е установено от инспекцията през 2006 година.

7. Отклонения по показател **„хром”** през 2023 годинаса показали следните населените места: с. Асеново, с. Славовица, с. Татари, с. Евлогиево, с. Муселиево, с. Загражден, с. Долни Вит, с. Брест, с. Божурица, с. Гиген, с. Дъбован, с. Новачене, с. Черквица, с. Дебово, с. Божурлук, с. Стежерово и с. Петокладенци. Касае се за зони с трайни отклонения по показателя, на които ежегодно се извършва учестен мониторинг.

В две зони през отчетния период са установени отклонения и по двата показателя – „хром” и „нитрати” - с. Божурица и с. Гиген. Наличието на хром в питейните води на област Плевен е с естествен произход. Изследванията на подпочвените води, доказват наднормено съдържание на хром в плитки и дълбоки подпочвени води на някои общини на областта. Това прави изключването на водоизточници и разреждането им с води от други водоизточници нецелесъобразно.

В Бизнес – плана за 2022 – 2026 г. на „ВиК Плевен“ ЕООД се планира инвестирането на средства в Зона № 11 - с.Татари, където питейната вода е нестандартна по показател „хром“. Вариантът с изграждане на дълбоки сондажи е свързан с тежки, скъпи и мудни процедури за отчуждаване на терени за СОЗ и отреждане на сервитути на трасета на инфраструктурата, както и по – големи финансови средства и липса на гаранция за качествата на водата, добита от тях. От страна на ВиК ведомството е избран вариантът за монтиране на модулно пречиствателно съоръжение в посочената зона.

 За област Плевен проблемът с естественото наднормено съдържание на хром и нитрати в питейните води на редица селища датира отдавна. Още през 2008 година са определени 26 зони на водоснабдяване с трайни отклонения по тези показатели. Обемът на разпределената вода в тях е под 1000 куб.м. в денонощие и са с постоянно живеещо население, свързано към водоснабдителната система под 5000 души. С предписание на РЗИ – Плевен /РИОКОЗ – Плевен/ изх. №ЗК-05-0102/21.02.2008 година., от страна на „ВиК Плевен” ЕООД е стартирана процедура и са депозирани заявления в МЗ за издаване на разрешения за ползване на питейна вода с отклонения от изискванията за качество. От началото на 2008 година между „ВиК Плевен” ЕООД и МЗ се води кореспонденция по казуса, но до 2010 година Министерство на здравеопазването не е издало разрешение за ползване на вода за питейно-битови цели с отклонение от изискванията нито за една от зоните на водоснабдяване, за които водоснабдителното дружество е депозирало заявления в МЗ, поради обстоятелството, че представената документация не отговаря изцяло на изискванията на чл. 11 от Наредба №9 на МЗ – мерките, които са предложени за отстраняване на отклоненията не дават гаранция, че проблемът ще бъде разрешен в рамките на тригодишен период, както и не е представен точен и ясен календарен график за предвидените дейности, които ще бъдат извършени, с финансови разчети за реализацията им.

На всички зони с констатирани отклонения по химични показатели в гореизброените населени места и през 2024 година ще продължи да се извършва учестен мониторинг на питейната вода с цел установяване точните концентрации на нестандартните показатели в годишен аспект и уточняване степента и персистиране на отклоненията.

За установените трайни отклонения по химични показатели в област Плевен са информирани Асоциация по ВиК, както и местните власти на засегнатите общини за нуждата от финансиране на проекти за подобряване качеството на питейната вода. А за констатираните несъответствия в качествата на питейната вода РЗИ – Плевен информира засегнатото население чрез бюлетина на инспекцията, който се актуализира ежеседмично с резултати от извършения мониторинг.

1. Отклонения по **„радиологични”** показатели – В изпълнение мониторинга по радиологични показатели за 2023 година от страна на водоснабдителното дружество са предоставени резултати от извършени анализи, при прегледа на които се установи, че пробите от 7 населени места са показали превишение на нормативно определената стойност по показател „Обща алфа активност“. При направена документална проверка се установи, че в предходните години с предписания от страна на инспекцията е стартирано проучване в 4 от населените места (с. Градина, с. Асеново, с. Сомовит и с. Оряховица) и са извършени допълнителни анализи на конкретни радионуклиди и изчисляване на индикативна зона, доказващи липсата на отклонения от нормативните изисквания. Съгласно указания на МЗ, дадени с писмо изх. №33-14-42/26.11.2018 г. при извършването на последващ мониторинг в населени места с установени нива на обща алфа и бета активност над контролната стойност и ако тези нива са постоянни във времето и в рамките на обичайните за зоната и при същите има вече определена индикативна доза и няма нови обстоятелства, които да доведат до промяната и, не е необходимо всеки път при изследване в рамките на мониторинга да се прави ново проучване. По тази причина и след направен анализ на нивата на горецитираните радиологични показатели в предходни години, РЗИ – Плевен не счете за необходимо извършването на ново проучване в гореизброените населени места.

За останалите три селища, показали превишение на нормативно определената стойност по показател „Обща алфа активност“ – с. Мечка, с. Дъбован и с. Стежерово инспекцията изпрати протоколите с анализи в РЗИ – Враца за предоставяне на здравно заключение от специалистите на радиологичния отдел. Издадените становища заключават, че завишените нива на „Обща алфа активност“ за посочените села се дължат предимно на естествен уран и неговите дъщерни продукти, като е възможно да присъстват и други алфа нуклиди, които са в незначително съдържание по отношение на индикативната доза и затова не е необходим допълнителен анализ. По тази причина РЗИ – Плевен не издаде предписания до водоснабдителното дружество за стартиране на проучване с цел установяване на причините, довели до отклонението.

 През настоящия отчетен период от страна на инспекцията не се е наложило спиране на водоподаването или ограничаване употребата на питейна вода в нито едно от населените места на област Плевен, свързано с установени отклонения в качеството на водата, които да създават потенциална опасност за здравето на населението. За периода 01.01. – 31.12.2023 година от служителите на инспекцията са извършени 792 проверки на водоизточници, водоснабдителни обекти и съоръжения за питейно – битово водоснабдяване на територията на областта. Издадени са 19 предписания /при 27 броя за 2021 година/, свързани с провеждане на оздравителни мероприятия, извършване на промивка и дезинфекция на водопроводната мрежа, предоставяне на данни от страна на водоснабдителните дружества за извършвания от тях мониторинг на питейна вода. За констатирани несъответствия в качествата на питейна вода по микробиологични показатели са съставени 11 акта за административно нарушение.

През 2024 година от страна на РЗИ – Плевен ще продължи извършването на систематичен и насочен контрол на състоянието и поддържането на водоизточниците, водоснабдителните съоръжения и санитарно – охранителните им зони, както и ще осъществява контролно мониториране на качествата на питейната вода, подавана за населението на областта. Ще продължи засиления контрол за изпълнение в пълен обем на мониторинга на питейните води от страна на водоснабдителното дружество, съгласно изискванията на Наредба № 9 на МЗ и в съответствие със съгласуваната с РЗИ – Плевен мониторингова програма. При приоритизиране на зоните на водоснабдяване по отношение на мониторинга, първостепенен приоритет ще са тези с трайни отклоненияот изискванията на Приложение № 1, Таблица Б на Наредба №9/2001г. на МЗ. Във всички случаи ще бъде спазен ангажиментът на РЗИ – Плевен да информира потребителите при възникнали инциденти, водещи до здравен риск за населението и за които е необходимо предприемане на действия от страна на инспекцията, свързани с ограничаване или преустановяване на водоподаването.